Omkring halvdelen af de asiatiske elefantunger, som er blevet født i Zoologisk Have i København igennem tiden, er døde i løbet af deres første 10 leveår.

Som du kan læse i denne artikel på Videnskab.dk, mener flere forskere generelt, at dødeligheden blandt elefantunger i zoologiske haver er for høj.

Men hvad skyldes disse problemer egentlig?

Annonce:

Forskeren Georgia Mason har udgivet flere videnskabelige artikler, som forsøger at besvare spørgsmålet, men hun påpeger, at der stadig er stor usikkerhed om svaret.

Ligesom andre forskere vurderer hun dog, at et af problemerne kan være overvægt blandt zoo-elefanterne.

»Vi er ret sikre på, at asiatiske elefantkalve er temmelig fede, når de bliver født i zoologiske haver. Overvægt er ikke godt for sundheden, og den høje fødselsvægt kan også give problemer ved selve fødslen,« siger professor Georgia Mason fra det canadiske University of Guelph.

Overvægt og mangel på erfaring



Georgia Mason får opbakning fra Joseph Saragusty, som forsker i elefanter ved det tyske Leibniz-Institut for Zoo- og dyreforskning (IZW).

Fakta Der findes grundlæggende tre elefantarter: To afrikanske elefantarter (Loxodonta africana og Loxodonta cyclotis) og den asiatiske elefant, også kendt som den indiske elefant (Elephas maximus). Den asiatiske elefant regnes som stærkt truet. Ifølge Verdensnaturfonden WWF er den vilde bestand af asiatiske elefanter reduceret med omkring 50% i løbet af de seneste 60-75 år, primært på grund af jagt og indskrænkning af levesteder. WWF anslår, at der er mellem 25.600 og 32.750 vilde asiatiske elefanter tilbage. Det anslås, at bestanden af vilde, afrikanske elefanter var på over én million i 1940’erne, mens bestanden i dag anslås til at være på omkring 470.000 – 690.000 afrikanske elefanter ifølge WWF. Kilder: WWF, Gyldendals Åbne Encyklopædi, Bengt Holst

Han påpeger, at der er adgang til god mad i zoologiske haver, men elefanterne har langt fra de samme muligheder for at sprede sig i store områder og få den samme motion, som vilde elefanter får.

»Moderens overvægt kan også ses på fostret, og vi ser en masse forvoksede elefantfostre, som enten dør under, lige før eller lige efter fødslen.«

»Et andet problem er, at fødsler er relativt sjældne i zoologiske haver. Det betyder, at der er mangel på erfarne mødre, som ved, hvordan man passer en unge. Et eksempel er, at en nyfødt elefant ofte skal hjælpes til at rejse sig ved at blive sparket af moderen. Men hvis moderen er uerfaren og ikke har set andre elefantmødre gøre det samme, kan hun komme til at sparke for hårdt og slå ungen ihjel,« siger Joseph Saragusty fra det tyske Leibniz-Institut for Zoo- og dyreforskning (IZW).

Herpes-virus rammer elefanterne



Herudover påpeger forskerne, at elefanter kan rammes af en særlig herpes-virus, som er svær at behandle.

»Vi ser en hel del dødsfald i de zoologiske haver på grund af herpesvirus. Det rammer hovedsageligt de asiatiske elefanter,« siger Joseph Saragusty.

I Zoologisk Have i København påpeger videnskabelig direktør Bengt Holst, at selvom der tidligere har været »store problemer« med høj dødelighed blandt elefanterunger i zoologiske haver, så er det gået markant fremad i de senere år.